કાંકરેજ તાલુકાના અગ્રણી ડો. અાર.કે. બ્રહ્મભટે નજરે દેખેલા દૃશ્યો વર્ણવતા ટેલિફોનિક વાતચીતમાં જણાવ્યું હતું કે કાંકરેજના ખારિયા, રૂણી, અાનંદપુરા, ઓઢા, ખાખર અને સુદલોસણ ગામો બેટમાં ફેરવાઈ ગયા છે. પાણીનો નિકાલ ન હોવાના કારણે ગામમાં પાણી ઘૂસી જતાં લોકો મુશ્કેલીમાં મુકાઈ ગયા છે. અાખી રાત નીઃસહાય લોકોએ મદદ માટે તંત્રને ફોન કર્યા છે, પરંતુ કોઈપણ જાતની મદદ મળી નથી. કાંકરેજ થરા, દિયોદર, દાંતીવાડા પંથકમાં પૂરમાં ફસાયેલા લોકોની મદદ માટે રાત્રે હેલિકોપ્ટર તો અાવ્યું હતું પણ ખરાબ હવામાન કે અન્ય કારણસર હેલિકોપ્ટર ઉતરી ન શકતા લોકોને કોઈ મદદ મળી ન હતી.